Druk word al meer vir Theresa May | Maroela Media
Britse eerste minister Theresa May verlaat 'n mediakonferensie by 'n EU-beraad in Brussel op 22 Maart 2019. (Foto: Frank Augstein/AP)
Theresa May, die Britse eerste minister, is onder toenemende druk van haar eie party om óf te bedank óf 'n datum bekend te maak wanneer sy sal bedank in 'n poging om Brexit te red.
Britse media berig wetgewers glo May se uittrede sal help om steun vir 'n Brexit-ooreenkoms met die Europese Unie te werf. Senior lede in die Konserwatiewe Party het May aangemoedig om haar verswakte politieke posisie te erken en die tuig as eerste minister neer te lê.
Daar was tot dusver egter nog geen aanduiding vanuit Downingstraat dat 'n bedanking op die horison is nie.
May kon tot op hede nie daarin slaag om genoeg steun in die parlement te kry vir die onttrekkingsooreenkoms wat haar regering en die EU laat verlede jaar aangegaan het nie. Wetgewers het twee keer teen die Brexit-plan gestem en May het die moontlikheid geopper om die ooreenkoms 'n derde keer terug te bring indien genoeg wetgewers gewillig is om hul stemme om te keer.
Die Verenigde Koninkryk se onttrekking aan die EU was veronderstel om op 29 Maart te gebeur, maar in die lig daarvan dat daar steeds nie saamgestem kan word oor die onttrekkingsooreenkoms nie, het May verlede week die leiers van die 27 oorblywende lede-nasies vir uitstel gevra.
Die leiers het May se versoek dat die sperdatum na 30 Junie geskuif word, verwerp, maar wel ingestem dat Brexit tot 22 Mei uitgestel kan word indien die eerste minister die parlement kan oorreed om die ooreenkoms wat twee keer vantevore verwerp is, te steun.
Indien May nie genoeg steun vir die onttrekkingsooreenkoms kan werf nie, het die Europese leiers gesê Brittanje het net kans tot 12 April om te kies tussen die EU verlaat sonder 'n ooreenkoms, 'n radikale nuwe pad soos om die besluit om die EU te verlaat te herroep of om nog 'n kieserreferendum oor Brexit te hou.
Die parlement sal na verwagting 'n reeks stemprosesse in die komende week hou om te bepaal watter voorstelle, indien enige, het die meerderheidsteun.
Konserwatiewe Party-wetgewer George Freeman het Saterdagaand getwiet die VK kort 'n nuwe leier voor die Brexit-proses kan vorder. "Ek is bevrees dit is heeltemal verby vir [die eerste minister]. Sy het haar bes gedoen. Maar oral in die land kan jy die woede sien. Almal voel verraai," het Freeman getwiet.
"Dit kan nie so aangaan nie. Ons kort 'n nuwe eerste minister wat kan uitreik en 'n nuwe tipe koalisie vir 'n Plan B bewerkstellig."
'n Beeld van Britse eerste minister Theresa May word deur Trafalgar-plein getrek tydens 'n teen-Brexit-optog in Londen op 23 Maart 2019. (Foto: Tim Ireland/AP)
Volgens die Konserwatiewe Party se reëls kan May se leierskap nie weer formeel uitgedaag word vanuit haar eie party nie, aangesien sy drie maande gelede 'n mosie van wantroue oorleef het. Sy kan dalk egter oortuig word dat haar posisie onuithoudbaar geraak het indien kabinetsminister en ander senior party lede hul rug op haar draai.
Haar pogings om hernude steun vir haar onttrekkingsplan te werf het tot dusver nie geslaag om die steun van noordelike Ierland se Democratic Unionist Party te werf nie, 'n party wat gewoonlik noodsaaklike stemme vir May se minderheidsregering bied.
Intussen is May ook onder toenemende druk van groepe wat eis dat 'n tweede Brexit-referendum gehou moet word. 'n Groot skare het Saterdag opgeruk na 'n teen-Brexit-optog in Londen. Organiseerders beweer meer as 'n miljoen mense het aan die optog deelgeneem.
Die ander 27 lande van die EU het dit duidelik gestel dat hulle geen wysiging aan die plan gaan aanbring nie. Indien hulle wel besluit om geringe wysigings aan te bring, sal dit minimaal wees en as 'n laaste uitweg. UK sal dit so aanvaar en die eerste minister sal dieselfde dag haar bedanking indien. Maar die britte gaan tot einde Mei moet wag vir die verwikkelinge.
Ons is ook al verraai deur n president en ken die gevoel.Onthou julle de klerk en roelfie?
Die gemiddelde Brit het nie 'n idee gehad waarvoor hul gestem het met die Brexit referendum. Hoekom anders het so baie ge Google : What is Brexit na die referendum. Die Politici het blatant vir die kiesers gelieg. Dit wat vir die kiesers voorgehou is, was nie wat hul nou sien gebeur nie.
Dit was nie net n optog teen Brexit nie, maar een teen demokrasie. Tipies wanneer liberale nie hulle sin kry nie
Dié een van Engeland word met 'n welige digte bos wit hare, 'n lang gepunte neus, wrede oë en groot tande uitgebeeld, maar as ons die een van Suid-Afrika met lang dun ore wat aan die punte gerond en die gesig van groen is, uitbeeld, word dit gesensor, en name, soos bv 'n 'troetelnaam' is taboe.